Χρήστος Πάρσαλης

Ο Χρήστος Πάρσαλης ήταν Έλληνας πρωτοπόρος πρωταθλητής στίβου του Πανιωνίου Γ.Σ. κατά την πρώτη δεκαετία του 20ού αιώνα στη Σμύρνη. Διακρινόταν σε όλα τα άλματα: εις μήκος, εις ύψος, άλμα τριπλούν και άλμα επί κοντώ. Το 1905 αναδείχθηκε πρωταθλητής Ελλάδος στο τριπλούν με 13,69 μ. και το 1906 συμμετείχε στους Β΄ Διεθνείς Ολυμπιακούς Αγώνες (Μεσοολυμπιακούς) στο Παναθηναϊκό Στάδιο. Νίκησε 9 φορές στους Πανιώνιους Αγώνες, το 1903, 1904 και 1906, σε όλους τους τύπους αλμάτων.

 Ο Χρήστος Πάρσαλης γεννήθηκε γύρω στο 1885. Δεν είναι γνωστά πολλά πράγματα για την οικογένειά του και τον τόπο καταγωγής του, αλλά ζούσε στη Σμύρνη και ήταν αθλητής του Πανιωνίου Γ.Σ.. Πρωτοεμφανίζεται στον αθλητισμό στους Ζ΄ Πανιώνιους Αγώνες το 1903 και σημειώνει δυο νίκες στα άλματα εις ύψος με 1,55 μ. και επί κοντώ με 2,75 μ. Στην επόμενη διοργάνωση (1904) καταπλήσσει νικώντας και στα τέσσερα άλματα: εις μήκος με 6,00 μ., εις ύψος με 1,55 μ., τριπλούν με 13,76 μ. και επί κοντώ με 2,75 μ. Παραδόξως, το 1905 δεν αναφέρεται μεταξύ των νικητών σε κανένα από τα άλματα αλλά συμμετέχει στους Δ΄ Πανελλήνιους Αγώνες στο Παναθηναϊκό Στάδιο και αναδεικνύεται πανελληνιονίκης στο τριπλούν με 13,69 μ. Την επόμενη χρονιά επανεμφανίζεται στους Ι΄ Πανιώνιους Αγώνες, όπου παρά το συναγωνισμό με το Νικ. Ανδρεαδάκη νικά σε τρία άλματα: μήκος με 6,10 μ., τριπλούν με 13,11 μ. και επί κοντώ με 2,95 μ. Έτσι προκρίνεται να συμμετάσχει στους Μεσοολυμπιακούς Αγώνες, όπου δεν κατάφερε να διακριθεί. Αυτή είναι η τελευταία αγωνιστική πληροφορία που υπάρχει γι’ αυτόν τον πολυσύνθετο αθλητή. Πανελλήνιο πρωτάθλημα στίβου Χρυσά μετάλλια (1) 1905: άλμα τριπλούν: 13, 69 μ. Πανιώνιοι Αγώνες (9 νίκες) 1903 (2): ύψος, επί κοντώ 1904 (4): μήκος, ύψος, τριπλούν, επί κοντώ 1906 (3): μήκος, τριπλούν, επί κοντώ Ατομικές επιδόσεις άλμα εις ύψος: 1,55 μ. (1903) άλμα εις μήκος: 6,10 μ. (1906) άλμα τριπλούν: 13,76 μ. (1904) άλμα επί κοντώ: 2,95 μ. (1906) Το 1918, στους ΙΗ΄ Πανιώνιους Αγώνες, εμφανίζεται μεταξύ των νικητών στην κατηγόρια νέων αθλητών ο Άγγελος Πάρσαλης, μάλλον γιος του Χρήστου. Νικά στη σφαιροβολία με 10,24 μ. και στη λιθοβολία με 15,35 μ. Το 1921, στους τελευταίους Πανιώνιους Αγώνες που διεξήχθησαν στη Σμύρνη, ο Άγγελος Πάρσαλης παίρνει τη δεύτερη θέση στο ύψος με 1,65 μ. Το 1922 ο Άγγελος Πάρσαλης κατάφερε να διασωθεί από τη λαίλαπα της μικρασιατικής συμφοράς και σπεύδει από τους πρώτους να πλαισιώσει την αθλητική ομάδα του Πανιωνίου στην Αθήνα, στην πρόσκληση του προέδρου του συλλόγου, Δημητρού Δάλλα. Έτσι συμβάλλει στην ανασυγκρότηση του ιστορικού συλλόγου στα πρώτα δύσκολα βήματα στην προσφυγιά. Στους ΙΘ΄ Πανιώνιους Αγώνες του 1921 συμμετείχε και ένας Δ. Πάρσαλης, που ήρθε τρίτος στο άλμα εις ύψος με 1,60 μ. και στην ελληνική δισκοβολία με 27,32 μ. Στους ΙΘ΄ Πανιώνιους Αγώνες 1921, στην κατηγορία νέων αθλητών, μετείχε ο Πάνος Πάρσαλης, ο οποίος πρώτευσε στο ύψος με 1,55 μ. και στη λιθοβολία με 15,71 μ. Μετέπειτα εντάχθηκε στον Απόλλωνα. Τον Ιούλιο του 1922, ενώ υπηρετούσε στο 25ο Σύνταγμα Πεζικού σε αγώνες μεταξύ οπλιτών πέτυχε στο ύψος 1,775μ, επίδοση ανώτερη από το πανελλήνιο ρεκόρ που ήταν 1,725μ (εφ. Αμάλθεια Σμύρνης, 27/7/1922). Πέτρου Λινάρδου, «Η Σμύρνη του Πανιωνίου», 1998.